Podlitiek: Mmusi se brief en mense wat oor rassisme liegOpgestel deur die Podlitiek-span Mmusi Maimane (Foto: Mmusi Maimane/Facebook) Podlitiek is Maroela Media-lesers se weeklikse politieke podsending, wat aangebied word deur vier jong panneellede wat graag politieke sake, soos hulle dit noem, ontnonsens. Vandeesweek is al vier lede van die Podlitiek-paneel getrou op hul pos in die virtuele ateljee, en bespreek hulle Mmusi Maimane, voormalige DA-leier, se brief aan wit Suid-Afrikaners, Solidariteit se oorwinning oor valse klagte van rassisme en die pad wat onteiening sonder vergoeding in Suid-Afrika nou stap. Eerste aan die beurt is Maimane wat hom in die afgelope week die reg toegeëien het om met die ganse wit bevolking van Suid-Afrika te praat. In ŉ skuif wat ongetwyfeld as ŉ politieke een beskou moet word, vermaan die voormalige leier van die opposisie wit mense om meer te doen en harder te werk aan versoening en dies meer. Die Podlitiek-span ontleed hierdie kwessie ten diepste, en wonder waar presies Maimane op pad heen is met hierdie soort retoriek. Die volgende storie op die Podlitiek-agenda is Solidariteit se onlangse oorwinning oor klagte van valse rassisme, met twee polisiebeamptes van Klerksdorp wat onlangs hul vonnis ontvang het nadat hulle ŉ kollega valslik daarvan beskuldig het dat sy hulle die k-woord toegesnou het. Die Podlitiek-paneel hoop dat dit ŉ waterskeidingsoomblik vir Suid-Afrika sal wees, waar die sogenaamde raskaart in meer beursies te vinde is as ŉ kredietkaart. Hopelik kan gesprekke oor ras toenemend normaliseer. Laastens tree die boemerang-tema van grondonteiening sonder vergoeding weer na vore. Hierdie proses maak die Podlitiek-paneel gewoonlik warm onder die kraag, en vandeesweek is geen uitsondering nie. Die komende verkiesing in die VSA kom ook vinnig onder die loep, met voorspellings wat gewaag word. Podlitiek lewer nie die nuus nie, hulle maak dit. Luister Podlitiek.